Castiellu de Tudela

El castiellu de Tudela ye un castiellu asturianu que s'afaya na parroquia de Santianes, nel conceyu d'Uviéu.

Ye una fortaleza llevantada sobro les ruines d'un castru qu'Alfonsu III mandara reformar nel sieglu IX pa usalu como fortaleza pa defender Uviéu. Foi baltiáu por mandáu del rei Xuan I de Castiella en 1383.

El Castiellu de Tudela foi del conde Gonzalo Peláez. La crónica d'Alfonsu VII cunta qu'en 1132 Gonzalo Peláez y dellos nobles más se rebelaron escontra'l Rei. Enteráu ésti de la conspiración consigue prindalos a toos menos a Gonzalo, que se refuxa nos sos dominios d'Asturies. Ye capturáu cuando s'afayaba nel Castiellu de Gauzón. El Rei, ocupáu na guerra contra los almorávides, pacta col conde una tregua de dos años y la entrega por parte de Gonzalo Peláez del estratéxicu Castiellu de Tudela. 

Foi declaráu monumentu históricu el 22 de mayu de 1965. Anguaño ta dafechamente ruinosu: malapenes se conserven los restos d'un torruxón y el trazáu del fosu doble que lu arrodiaba, dataos polos especialistas nos sieglos XIII-XIV.

 Referencies 

 Enllaces esternos 

Tudela
Categoría:Historia Medieval d'Asturies
Tudela
Categoría:Bienes d'interés cultural d'Asturies